钦定古今图书集成/理学汇编/学行典/第225卷 > 《孝义传序》周书
## 钦定古今图书集成/理学汇编/学行典/第225卷 > 《孝义传序》周书

夫塞天地而横四海者，其唯孝乎？奉大功而立显名
者，其唯义乎！何则？孝始事亲，惟后资于致治；义在合
宜，惟人赖以成德。上智禀自然之性，《中庸》有企及之
美。其大也，则隆家光国，盛烈与河海争流；授命灭亲，
峻节与竹帛俱茂。其小也，则温枕扇席，无替于晨昏；
损己利物，有助于名教。是以尧、舜、汤、武居帝王之位，
垂至德以敦其风；孔、墨、荀、孟禀圣贤之资，弘正道以
励其俗，观其所由，在此而已矣。然而淳源既往，浇风
愈扇，礼义不树，廉让莫修。若乃绾银黄，列钟鼎，立于
朝廷之闲，非一族也。其出忠入孝，轻生蹈节者，则盖
寡焉。积龟贝，实仓廪，居于闾巷之内，非一家也。其悦
《礼》敦《诗》，守死善道者，则又鲜焉。斯固仁人君子所以
兴叹，哲后贤宰所宜属心。如令明教化以救其弊，优
爵赏以劝其善，布恳诚以诱其进，积岁月以求其终，
则今之所谓少者，可以为多矣；古之所谓难者，可以
为易矣。故博采异闻，网罗遗逸，录其可以垂范方来
者，为《孝义篇》云。